Jeg er blevet bedre til at forstå, hvordan lærerne har haft det i mange år: At være en stand, der er uddannet i og betroet en central samfundsopgave, og som i stigende grad skældes ud over, at de vilkår, som deres arbejdsgivere pålægger dem, ikke virker efter hensigten.

Skiftende regeringer har beklaget sig over elevernes kundskaber og indført reform på reform, mens lærerne forgæves har manet til besindighed og appelleret til arbejdsro og tillid til deres faglighed. Samtidig forventer forældrene, at lærerne ikke bare underviser, men også opdrager og servicerer deres børn.

Nu er det så lægernes tur. Vi fik en forsmag på det med 1813: Region Hovedstadens omlægning af vagtlægeordningen i 2014. For dem, der kender systemet indefra, er den nye ordning tydeligvis dyrere og af ringere kvalitet end den oprindelige. Men politikerne bag 1813 har besluttet, at det er lægernes egen skyld, at den ikke fungerer optimalt.

De fleste borgere bemærker ikke kvalitetsfaldet, for de får jo stadig klaret deres mindre alvorlige, akutte ting. Men på akutafdelingerne i hovedstadsområdet, hvor de alvorligt syge børn og voksne kommer ind, tager man sig på femte år til hovedet, fordi mange fejlagtigt bliver sendt på sygehuset. Det overbelaster personalet og giver de alvorligt syge længere ventetid.

Modarbejdere

Så kom Sundhedsplatformen: En udskiftning af den elektroniske patientjournal, som det modsat landets øvrige systemer tager månedsvis at lære at bruge, men som til gengæld er meget tungere at arbejde med, og som nu er rullet ud på alle offentlige sygehuse øst for Storebælt.

De bebudede gevinster ved systemet er udeblevet. Tværtimod skal Region Hovedstaden i år spare et uforudset nicifret beløb, fordi lægerne – i følge arbejdsgiverne, som indførte systemet, men ikke selv arbejder med det – modarbejder systemet og bør lære at bruge det korrekt.

Region Sjælland kom med på vognen i november. Her lovede man, at man ville lære af hovedstadens fejl og gøre det bedre. Foreløbigt er det svært at se. Men ifølge visse politikere er jeg jo også både forudindtaget, sortseende, forkælet, forfængelig og korrupt.

Hash og horoskoper

Og så til cannabisordningen. Folketinget turde ikke lovliggøre cannabis, så i stedet er topskud blevet indført som medicin uden om det sædvanlige godkendelsessystem. Det på trods af, at cannabis efter videnskabelig standard er et underlødigt lægemiddel. Hidtidige undersøgelser af cannabis har ikke kunnet vise, at det skulle virke specielt godt mod noget som helst.

Læger er grundlæggende videnskabsfolk. Så når man beder os om at udskrive noget uvidenskabeligt, siger de fleste fra. Ligesom med akupunktur og horoskoper.

Men en entusiastisk flok kendisser har overbevist befolkningen om, at cannabis er fantastisk. Så det må være lægerne, der er noget i vejen med. De er sikkert bare modstandere, fordi de ikke kan tjene penge på det selv. For når så mange syge oplever, at det virker, er det da lige meget, hvad videnskaben siger, ikke?

Alle ved bedst

Er lærere perfekte? Er læger guder? Nej. Men det er heller ikke pointen. Pointen er den vigende tillid til fagfolk. For du skal ikke tro, du er noget. Du skal ikke tro, du ved mere end os. Og hvis du siger noget, vi ikke forstår, må det være løgn. For der er ikke noget, der er svært.

Alle kan selv. En skoleelev kan blive popstar. En frisør kan bage konditorkager. En ejendomsspekulant, der lyver konstant, kan blive præsident. Og piloterne! Hvorfor skal de sidde ude i cockpittet og drikke champagne for deres fede hyre, når alle ved, at det jo alligevel er automatpiloten, der flyver? Og selv hvis de skulle flyve, så er det jo noget, alle kan lære i en flysimulator på Bakken.

Håndværk og viden er bare bluff og beskyttelse af særinteresser. For alle tænker jo kun på at blive rigere. Det er dumt at betale for meget. Så man må være dum, hvis man ikke snyder og bedrager. Det gør alle de andre jo også. Dem, der siger, de ikke gør, lyver.

Mere Ninka, mere Esben Lunde

Hvor vil jeg hen? Jeg ved jo godt, at hverken lærere eller læger får deres autoritet igen. Det er også okay. Skepsis er sundt. Men uden tillid er der intet grundlag at være skeptisk på, for så er sandheden alene, hvad du føler for. Og det er altså nemmere at føle for en smuk skuespiller end en grå pjece i venteværelset hos lægen. Hvis hun ser så godt ud, må der være noget om, at detox er sundt, og gluten er farligt.

Dem, der lever af splid, synes, det er perfekt. For i en verden af alternative facts og fake news kan de kloge nemmere narre de mindre kloge. Men vi andre ved godt, at den vej kun fører til endnu mere opdelte samfund, mere konflikt, flere flygtninge, højere forsikringer, flere skattely, mere sygdom, mere Ninka, mere Esben Lunde Larsen, mere clickbait.

Men skal effektiviseringerne så bare aflyses? Er djøfferne bare onde? Nej og nej.

En verden i forandring kræver konstante tilpasninger af vores samfund. Ny teknologi skal hele tiden justeres, så den hjælper os i stedet for at spænde ben. Ny viden skal implementeres, så vi kan blive smartere. Og i de processer er djøfferne i mange henseender fremragende fagfolk.

Problemerne opstår, når detailstyringen over for andre faggrupper bliver meget høj, samtidig med at man ikke vil lytte til dem, det går ud over. Så kan det komme til at virke, som hvis man pålagde en tømrer at bruge en banan som hammer for så at bebrejde ham, at han ikke længere kan slå søm i.

Lidt er også godt

Er der overhovedet noget at stille op? Ja. Men det er svært. Og det tager tid. Til gengæld virker selv ganske små midler. Også selv om du ikke orker, magter eller gider hver dag. Lidt er også godt. Prøv at virke med det, du kan, så det også gør en positiv forskel for andre end dig selv. Engagér dig i et netværk eller en forening. Ræk ud. Skab kontakter. Bidrag til et fællesskab. Og øv dig i at finde pålidelige kilder til viden.

Hvis du er på bar bund, så spørg dem, som slet ikke kan udføre deres job uden fakta. Prøv at lytte til, hvad folk, som har studeret et emne grundigt, siger. Og med studeret menes på en skole eller et universitet – ikke Facebook.

Prøv f.eks. at lytte, når mange læger siger, at cannabis er en dårlig idé som lægemiddel, men en god idé som kontrolleret substans på linje med alkohol og tobak. For så ville banderne fra den ene dag til den anden være uden økonomi. Og vi kunne koncentrere os om at hjælpe misbrugerne uden at kriminalisere dem.

Der er ingen garantier. Nogle mennesker svigter. Snyd kommer vi aldrig helt udenom. Men tillid handler om at turde tro på folk. Det er helt afgørende, hvis vi fortsat skal hænge sammen som samfund. Din indsats for den fælles tillid gør dig rigere. Måske ikke på bankbogen, men i kroppen, tankerne og relationerne. Du ved godt, hvad der føles bedst.